
ΔΕΛΤΙΟ ΤΥΠΟΥ
Για άμεση δημοσίευση

Εθνικά Βραβεία Εθελοντισμού 2026 
Το Ίδρυμα Διαχείρισης Ευρωπαϊκών Προγραμμάτων (ΙΔΕΠ) Διά Βίου Μάθησης και το Παγκύπριο Συντονιστικό Συμβούλιο Εθελοντισμού (ΠΣΣΕ) ανακοινώνουν τη διοργάνωση των Εθνικών Βραβείων Εθελοντισμού, με στόχο την αναγνώριση και επιβράβευση της εθελοντικής προσφοράς ατόμων, ομάδων και οργανώσεων που συμβάλλουν ουσιαστικά στην κοινωνική συνοχή και την αλληλεγγύη στην κοινωνία μας.
Τα Εθνικά Βραβεία Εθελοντισμού αποτελούν έναν ετήσιο θεσμό επιβράβευσης της εθελοντικής προσφοράς και εντάσσονται στο πλαίσιο των δράσεων του Διεθνούς Έτους Εθελοντών στην Κύπρο. Η καθιέρωσή τους αποσκοπεί στην ενίσχυση της κοινωνικής συνοχής, της αλληλεγγύης και της ενεργού συμμετοχής των πολιτών, καθώς και στην προώθηση των αρχών της βιώσιμης ανάπτυξης. 
Η θεματική του 1ου διαγωνισμού των Εθνικών Βραβείων Εθελοντισμού επικεντρώνεται στον ανθρωπιστικό τομέα και αφορά δράσεις κοινωνικής προσφοράς, υποστήριξης ευάλωτων ομάδων και αντιμετώπισης κοινωνικών αναγκών. Όλες οι αιτήσεις που θα υποβληθούν, αναμένεται να είναι σχετικές με την πιο πάνω θεματική.
Οι κατηγορίες των βραβείων είναι: Ατομικό Βραβείο Εθελοντή, Ομαδικό / Οργανωμένο Σχήμα, που υλοποιεί εθελοντικές δράσεις ή προγράμματα, Βραβείο Εφηβικού Εθελοντισμού και Βραβείο Νεανικού Εθελοντισμού .
Η υποβολή υποψηφιοτήτων έχει ξεκινήσει και μη κερδοσκοπικοί οργανισμοί, σωματεία, άτυπες εθελοντικές ομάδες και μεμονωμένοι εθελοντές μπορούν να δηλώσουν οι ίδιοι τη συμμετοχή τους, ή να προταθούν από οργανώσεις ή άλλους φορείς. Η καταληκτική ημερομηνία υποβολής αιτήσεων είναι η Δευτέρα, 3 Αυγούστου 2026.
Για τη συμμετοχή στον 1ο διαγωνισμό των Εθνικών Βραβείων Εθελοντισμού ισχύουν συγκεκριμένες προϋποθέσεις και κριτήρια επιλεξιμότητας, η τήρηση των οποίων διασφαλίζει τη διαφάνεια, την αξιοπιστία και την ακεραιότητα του θεσμού. 
Για περισσότερες πληροφορίες σχετικά με τους όρους συμμετοχής και τη διαδικασία υποβολής υποψηφιότητας, οι ενδιαφερόμενοι μπορούν να επισκεφθούν τον σχετικό σύνδεσμο.

